amanoisuno/poet huggingface dataset:
上清辭五首 李九齡
入海浮生汗漫秋，紫皇高宴五雲樓。霓裳曲罷天風起，吹散仙香滿十洲。樓鎖彤霞地絕塵，碧桃花發九天春。東皇近日慵遊宴，閑煞瑤池五色麟。上清仙路有丹梯，影響行人到即迷。不會無端個漁父，阿誰教入武陵溪。本來方朔是真仙，偶別丹台未得還。何事玉皇消息晚，忍教憔悴向人間。新拜天官上玉都，紫皇親授五靈符。群仙個個來相問，人世風光似此無。
讀三國志 李九齡
有國由來在得賢，莫言興廢是迴圈。武侯星落周瑜死，平蜀降吳似等閒。
山舍南溪小桃花 李九齡
一樹繁英奪眼紅，開時先合占東風。可憐地僻無人賞，拋擲深山亂木中。
春行遇雨 李九齡
夾路輕風撼柳條，雨侵春態動無憀。采香陌上誰家女，濕損釵頭翡翠翹。
登樓寄遠 李九齡
滿城春色花如雪，極目煙光月似鉤。總是動人鄉思處，更堪容易上高樓。
望思台 李九齡
漢武年高慢帝圖，任人曾不問賢愚。直饒四老依前出，消得江充寵佞無。
山舍偶題 李九齡
門掩松蘿一徑深，偶攜藜杖出前林。誰知盡日看山坐，萬古興亡總在心。
荊溪夜泊 李九齡
點點漁燈照浪清，水煙疏碧月朧明。小灘驚起鴛鴦處，一雙採蓮船過聲。
旅舍臥病 李九齡
家隔西秦無遠信，身隨東洛度流年。病來旅館誰相問，牢落閒庭一樹蟬。
登昭福寺樓 李九齡
旅懷秋興正無涯，獨倚危樓四望賒。穀變陵遷何處問，滿川空有舊煙霞。
代邊將 李九齡
雪凍陰河半夜風，戰回狂虜血漂紅。據鞍遙指長安路，須刻麟台第一功。
夜與張舒話別 李九齡
愁聽南樓角又吹，曉雞啼後更分離。如何銷得淒涼思，更勸燈前酒一卮。
寒梅詞 李九齡
霜梅先拆嶺頭枝，萬卉千花凍不知。留得和羹滋味在，任他風雪苦相欺。
題靈泉寺 李九齡
入谷先生一陣香，異花奇木簇禪堂。可憐門外高低路，萬轂千蹄日日忙。
宿張正字別業 李九齡
茅屋蕭寥煙暗後，松窗寂曆月明初。此時誰念孤吟客，唯有黃公一帙書。
鶴 李九齡
天上瑤池覆五雲，玉麟金鳳好為群。不須更飲人間水，直是清流也汗君。
過相思谷 李九齡
悠悠信馬春山曲，芳草和煙鋪嫩綠。正被離愁著莫人，那堪更過相思穀。
寫莊子 李九齡
聖澤安排當散地，賢侯優貸借新居。閑中亦有閑生計，寫得南華一部書。
山中寄友人 李九齡
亂雲堆裏結茅廬，已共紅塵跡漸疏。莫問野人生計事，窗前流水枕前書。